Document ID: /roh_data/filtered/fineweb-2-filterrobots_roh.jsonl.gz/62230

Audienza privata en claustra – ils Kloten Flyers returnan
- Gievgia, 13.8.2015, 16:25, actualisà a las 16:30
Als Kloten Flyers plascha tar las mungias en la Clostra Son Jon a Müstair. Sin viadi a la Cuppa da las Dolomitas a Bulsaun han els visità per la segunda giada tar lur fans fidaivels, questa giada tut privat, senza medias e pressa. En la curt da la claustra han els giudì ina marenda cuminaivla.
La gievgia a mezdi en la Claustra Son Jon da Müstair: il Club da Hockey «Kloten Flyers» fa visita tar las mungias benedictinas. La scuntrada è cordiala. Ils Flyers portan regals e filosofeschan cun las mungias. Las mungias ed ils giugaders da hockey èn vegls enconuschents. Las mungias èn numnadamain dapi onns fans fidaivels dals ‘Kloten Flyers’ e na manchentan betg in gieu da lur team preferì. Perquai che las mungias vivan en ina claustra serrada, n’era quai dentant betg pussaivel dad ir ina giada a guardar in gieu live.
Grazia a l’engaschi dal nev da la priura Domenica era il nunpussaivel daventà realitad l’atun 2013: ils Kloten Flyers eran vegnids en claustra sin visita. En il film «Ora et laborà – ed ils Flyers» ha il redactur Stefan Dobler perpetnisà quest mument.